《送张公安道南都留台》
宋代·苏辙

识公岁已深，従公非一日。
仰公如重云，庇我贫贱迹。
公归无留意，我处念平昔。
少年喜文字，东行始观国。
成都多游士，投谒密如栉。
纷然众人中，顾我好颜色。
猖狂感一遇，邂逅登仕籍。
尔来十六年，鬓发就衰白。
谋身日已谬，处世复何益。
従来学俎豆，渐老信典册。
自知百不堪，偶未三见黜。
譬如沟中断，谁复强收拾。
高怀绝尘土，旧好等金石。
庠斋幸无事，樽俎奉清适。
居然远忧患，况复取矜式。
汪洋际海深，淡泊朱弦直。
徇时非所安，归去亦何失。
道存尚可卷，功成古难必。
还寻赤松子，独就丹砂术。
恨无二顷田，伴公老蓬筚。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。